แห่ผ่อนซื้อทองคำขาลง
‘เฟิร์สช้อยส์ไทยเครดิต’ลุยไม่ให้ดอก0%หวั่นเอาไปขาย
5 เม.ย. 2555

‘เฟิร์สช้อยส์ไทยเครดิต’ลุยไม่ให้ดอก0%หวั่นเอาไปขาย
“เฟิร์สช้อยส์ไทยเครดิต” จัดให้ผ่อนทองคำ หลังราคาตกแตะบาทละ 2.4 หมื่นบาท
น.ส.ณญาณี เผือกขำ ผู้ช่วยกรรมการผู้จัดการใหญ่ บริษัท อยุธยา แคปปิตอล เซอร์วิสเซส ผู้ให้บริการสินเชื่อกรุงศรี เฟิร์สช้อยส์ กล่าวว่า บริษัทได้ร่วมกับร้านทอง 150 แห่งทั่วประเทศ เปิดให้ผ่อนซื้อทองคำด้วยบัตรเครดิตเฟิร์สช้อยส์ เนื่องจากขณะนี้เป็นโอกาสดีที่ราคาทองคำอยู่ที่บาทละ 2.4 หมื่นบาท หากซื้อด้วยเงินสดอาจต้องใช้เวลาเก็บเงินนาน ลูกค้าบางรายจึงต้องการผ่อนชำระ
“ผ่อนทองคำตอนนี้ก็เป็นสินค้าดาวรุ่งของบริษัท สัดส่วนก็เยอะขึ้น แต่บริษัทไม่มีโปรแกรมให้ผ่อน 0% เพราะกลัวว่าจะผ่อนแล้วเอาทองไปขายทำกำไร จึงคิดดอกเบี้ยเท่าสินเชื่อบุคคล” น.ส.ณญาณี กล่าว
น.ส.ณญาณี กล่าวว่า ในปีนี้บริษัทได้เพิ่ม 3 หมวดสินค้าและบริการสำหรับการผ่อนชำระ ได้แก่ หมวดความงาม ร้านทอง และประกันภัยรถยนต์ เนื่องจากลูกค้ามีความต้องการผ่อนชำระสินค้าในหมวดดังกล่าวเพิ่มขึ้น
“หมวดความงามนั้น สถานความงามบางแห่งจะเป็นฝ่ายสนับสนุนดอกเบี้ยให้บริษัท จึงสามารถออกโปรแกรมผ่อน 0% ได้ ขณะนี้ลูกค้าให้ความสนใจการผ่อนชำระค่าสินค้าและบริการกับสถานความงามเพิ่มขึ้น” น.ส.ณญาณี กล่าว
ขณะที่การผ่อนชำระประกันภัยรถยนต์นั้น ที่เปิดบริการนี้เพราะประกันภัยรถยนต์จะผ่อนชำระเป็นรูปแบบก้อนเดียว ลูกค้าบางรายอาจต้องการผ่อนชำระ จึงมีรูปแบบผ่อน 0% นาน 3 เดือน
น.ส.ณญาณี กล่าวว่า ปีนี้บริษัทตั้งเป้าหมายขยายฐานลูกค้าใหม่ 3.3 แสนราย จะทำให้สิ้นปีฐานบัตรทั้งหมดเพิ่มเป็น 2.33 ล้านบัตร คิดเป็นอัตราการเติบโตบัตรใหม่ 30% ขณะที่สินเชื่อปีนี้ตั้งเป้าหมายเติบโต 14% ทำให้สิ้นปีตั้งเป้าหมายสินเชื่อคงค้าง 2.76 หมื่นล้านบาท
ด้านทิศทางสินเชื่อบุคคลในตลาดปีนี้คาดว่าจะขยายตัว 56% เทียบจากปีที่ผ่านมาซึ่งมียอดสินเชื่อบุคคลทั้งตลาด 2 แสนล้านบาท โดยปีนี้สินเชื่อบุคคลน่าได้รับผลดีจากการปรับขึ้นค่าแรงขั้นต่ำ 300 บาท และปรับขึ้นเงินเดือน 1.5 หมื่นบาท ซึ่งจะช่วยขยายฐานลูกค้าได้อีกทางหนึ่ง
ด้านธนาคารไทยเครดิตเพื่อรายย่อย ซึ่งเป็นธนาคารที่รับจำนำทองคำรายใหญ่ นายมงคล ลีลาธรรม ประธานเจ้าหน้าที่บริหารและกรรมการผู้จัดการใหญ่ กล่าวว่า ในปีนี้ธนาคารจะให้ความสำคัญกับการขยายฐานสินเชื่อจำนำทองคำเป็นพิเศษ เพื่อรองรับและเจาะกลุ่มลูกค้ารายย่อยที่ได้รับผลกระทบจากภาวะเงินเฟ้อและค่าครองชีพที่สูงขึ้น โดยตั้งเป้าการเติบโตเอาไว้ไม่น้อยกว่า 25% จากยอดคงค้างที่ 2,500 ล้านบาทในปีที่ผ่านมา
ธนาคารประเมินว่าอัตราเงินเฟ้อในปีนี้จะอยู่ที่ระดับ 4% จากผลกระทบในประเทศเรื่องการปรับค่าจ้าง 300 บาท และผลกระทบจากการใช้นโยบายอัดฉีดเงินกระตุ้นเศรษฐกิจในสหรัฐ ยุโรป และญี่ปุ่น ที่ทำให้เงินไหลเข้าสู่ภูมิภาคเอเชียและดันราคาน้ำมันให้พุ่งสูงขึ้น
“ปีที่ผ่านมาเราปล่อยสินเชื่อทองคำไป 2,068 ล้านบาท แต่ปีนี้แค่ 3 เดือนแรกเราปล่อยไปแล้ว 1,757 ล้านบาท สะท้อนให้เห็นว่าคนเริ่มมีรายได้ไม่พอรายจ่าย จึงนำทองมาจำนำเยอะ สินเชื่อใหม่ที่ปล่อยออกไปตอนนี้เป็นสินเชื่อทองคำถึง 25% และหากเงินเฟ้อปีนี้สูงกว่า 4% สินเชื่อทองคำก็มีโอกาสโตได้ถึง 35%” นายมงคล กล่าว
นายมงคล กล่าวว่า ปัจจุบันลูกค้ารายย่อยส่วนใหญ่เลือกจะนำทองคำมาขอสินเชื่อกับธนาคารมากกว่าจำนำกับโรงรับจำนำ เนื่องจากธนาคารให้ราคาสูงถึง 90% ของราคาทองคำของสมาคมค้าทองคำ และไม่มีข้อจำกัดด้านวงเงินที่ 1 แสนบาท เหมือนโรงรับจำนำ นอกจากนี้ยังคิดดอกเบี้ยเพียง 8.25% ต่อปี หรือวันละ 5 บาทแม้ว่าสินเชื่อจะมีอายุ 3 เดือน แต่ลูกค้าสามารถยืดเวลาออกไปสูงสุดได้ถึง 18 เดือน